钦定古今图书集成/明伦汇编/交谊典/第056卷 > 《既醉八章》
## 钦定古今图书集成/明伦汇编/交谊典/第056卷 > 《既醉八章》

此父兄所以“答《行苇》” 之诗。

既醉以酒，既饱以德。君子万年，介尔景福。

既醉以酒，尔殽既将。君子万年，介尔昭明。

昭明有融，高朗令终。令终有俶，公尸嘉告。

其告维何？“笾豆静嘉。”朋友攸摄，摄以威仪。

威仪孔时，君子有孝子。“孝子不匮，永锡尔类。”

其类维何？室家之壸。君子万年，永锡祚引。

《其引》维何？“天被尔禄。君子万年，景命有仆。”

其仆维何？釐尔女士。釐尔女士，从以孙子。